Cada any, des del 2008, el Cercle Tecnològic de Catalunya (CTecno) elabora el Baròmetre del sector tecnològic a Catalunya, que s'ha convertit en l'estudi de referència del sector digital del país.
El darrer baròmetre, del 2018, s'ha emmarcat en un context molt favorable per al sector, en què Barcelona i l'àrea metropolitana s'estan refermant com un hub d'atracció d'empreses i professionals de l'àmbit TIC, com ho constaten les contínues notícies relacionades amb l'obertura, l'ampliació i l'atracció d'empreses i centres d'innovació de companyies multinacionals.
En aquest sentit, el sector tecnològic, caracteritzat per ser un ecosistema emprenedor i d'innovació, està atraient grans corporacions tecnològiques com són, a tall d'exemple, els casos de Facebook, que ha instal·lat el seu centre de control de fakenews a la Torre Agbar, on també s'ha ubicat Oracle, que ha obert aquest estiu un nou centre de desenvolupament, i Microsoft, que ubicarà a Barcelona un dels seus centres de Quantum Labs.
Més enllà de les inversions pròpiament d'empreses tecnològiques, altres empreses de la demanda com poden ser Zurich, Nestlé, Siemens o Lidl estan també apostant fort per Barcelona, instal·lant-hi els seus centres d'innovació i recerca.
Aquesta realitat es veu refermada per les dades mostrades al baròmetre.
El sector ha fet una bona feina en tots els camps d'actuació, tal com queda reflectit en els indicadors de clima empresarial que mostra l'ecosistema.
Les empreses de l'àmbit tecnològic i digital amb seu a Catalunya continuen en processos de creixement i les seves perspectives són optimistes.
Els indicadors clau que reforcen aquesta tendència són, d'una banda, l'evolució del nombre d'empreses que integren el sector TIC (15.077 empreses 1 en continu creixement), i de l'altra, el constant augment de l'ocupació que genera el sector(106.900 treballadors 2 ).
Els darrers anys, i vinculat al procés de transformació digital que s'està produint en tota la demanda, el focus de l'estudi s'està balancejant, ja que com a sector ens interessa molt conèixer i analitzar també el grau de digitalització de la demanda, que s'està transformant de manera accelerada.
El baròmetre referma el valor estratègic de la tecnologia en el propi model de negoci, fet que aflora la necessitat d'aquestes empreses d'incorporar talent format en coneixements TIC en àrees de negoci de la companyia.
Un nou escenari que s'explica pels fets següents:
"Indicadors clau reflecteixen l'evolució creixent del nombre d'empreses i el constant augment de l'ocupació que el sector TIC català genera"
La rellevància de les TIC és cada cop més estesa en tots els sectors de demanda, el seu ús intensiu esdevé clau en els models de negoci i impulsa la digitalització de les empreses.
Segons el baròmetre, el 34,4% de les empreses de la demanda ja treballen amb un grau de digitalització avançat, un 11,4% més que l'any anterior.
Aquesta dada està sustentada pel fet que el 13,5% de les empreses catalanes diuen que tenen les TIC com a element clau del seu pla estratègic i un 30,8%, com un element de suport a l'estratègia.
Tot plegat explica que el 44,3% de les empreses consideren les TIC com un element important.
Això demostra que la tecnologia està més present a les empreses i té un impacte força rellevant en la seva gestió.
D'altra banda, les empreses finalistes cada cop col·laboren més entre elles per tal d'arribar a solucions més innovadores, més ajustades a les seves necessitats i a preus més assequibles.
Aquest procés de digitalització també implica més inversió en accions de formació i informació dels equips.
Segons les dades, el 50% de les empreses ja fa algun tipus de formació en competències tecnològiques, principalment adreçada a tota l'estructura laboral (36,3%).
Aquest procés de formació té els seus resultats i permet afirmar que avui dia el 50% de les empreses considera que els seus equips treballen de manera adaptada a l'era digital.
Una millora considerable si es té en compte que al 2017 la xifra era d'un 39%.
D'altra banda, les empreses de la demanda també han incrementat les accions relatives a la informació per tal d'estar assabentades dels diferents avenços tecnològics.En aquest sentit, tot i que utilitzen principalment els canals d'informació tradicionals, es detecta un augment d'empreses que tenen una persona o un departament responsable de fer aquesta tasca (d'un 24% el 2017 a un 33,8% aquest any).
El procés de digitalització intern de la pròpia empresa de la demanda implica la necessitat de comptar amb un equip TIC propi.
En aquest sentit, un 39,9% d'aquestes empreses ja disposen de personal dedicat exclusivament a tasques TIC i un 15,8% manifesta voler incorporar aquest perfil en un futur pròxim.
D'altra banda, el 73,1% d'aquestes empreses afirma que no té dificultats a l'hora de trobar personal qualificat, cosa que contrasta de manera significativa amb la notable preocupació de les empreses tecnològiques d'oferta per contractar i retenir aquest talent.
Aquestes dades evidencien que les empreses de demanda compten amb un gran avantatge respecte de les d'oferta: més capacitat per atraure i contractar persones amb coneixements tecnològics i digitals.
Tenint en compte aquest context que ens mostra el baròmetre, és necessari que tots els agents que conformen l'ecosistema TIC treballin conjuntament per multiplicar l'impacte dels beneficis que aporta la tecnologia a tota la societat.
Per això, també cal una oferta tecnològica innovadora i especialitzada, focalitzada en les necessitats, expectatives i reptes dels diferents sectors de demanda.
Tot i així, cal ser prudents i evitar el curtterminisme.
Factors com l'augment de la competitivitat, l'escassetat de talent qualificat i factors salarials poden provocar un sobreescalfament del sector.
Tanmateix, la transversalitat de les TIC afavoreix la possibilitat del desplaçament del seu valor cap a les empreses de la demanda i l'augment de llocs de treball tecnològics en aquestes empreses indica aquesta tendència.
El Baròmetre del sector tecnològic a Catalunya es realitza amb l'ambició i l'objectiu de projectar una mirada llarga cap als reptes i una visió de futur del sector.
En aquest sentit, un dels reptes de les empreses que formen l'oferta del sector TIC és l'excel·lència, l'aposta per l'especialització i la millora contínua, ja que esdevenen el repositori del valor afegit i la innovació constant, aplicable després a les empreses de la demanda.
El talent segueix sent l'altre repte per treballar, i per això el CTecno seguirà impulsant i defensant iniciatives que ajudin a pal·liar el dèficit de vocacions i de professionals, en especial el de les dones.
En aquest sentit, liderem la iniciativa Barcelona Digital Talent, conjuntament amb la Generalitat i altres entitats públiques i privades, per posicionar Barcelona i Catalunya com a hub de referència internacional en talent de l'àmbit tecnològic i digital.
Volem destacar l'oportunitat de l'oferta TIC catalana per seguir abanderant i liderant la innovació tecnològica en els diferents àmbits d'activitat.
Com a sector, i també com a societat, tenim el gran repte de seguir promovent i fomentant el talent TIC, així com de sensibilitzar i promoure l'avantguarda, la innovació i l'especialització, i la seva implementació efectiva.
Per això impulsem i participem activament en el debat social sobre com els canvis tecnològics afecten la societat i les persones, amb la perspectiva d'evitar bretxes socials.
President del Cercle Tecnològic de Catalunya (CTecno)